Na temelju članka 35. stavka 1. točke 2. Zakona o lokalnoj i područnoj (regionalnoj) samoupravi („Narodne novine“ br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članka 38. stavka 1. točke 3. Statuta grada Belišća („Službeni glasnik grada Belišća“ br. 13/25), Gradsko vijeće grada Belišća na … sjednici održanoj …………. 2026. godine, donosi
· prijedlog
PRAVILNIK
o stipendiranju studenata

I. UVODNA ODREDBA
Članak 1.
Pravilnikom o stipendiranju studenata (u daljnjem tekstu: Pravilnik) propisuju se kriteriji i uvjeti za dodjelu stipendija, postupak provedbe javnog natječaja, prava i obveze korisnika stipendija te druga pitanja u vezi s dodjelom stipendija studentima u redovitom statusu.

II. PRAVO NA STIPENDIJU I TRAJANJE
Članak 2.
(1) Grad Belišće (u daljnjem tekstu: Grad) dodjeljuje stipendije u trajanju od deset mjeseci tijekom jedne akademske godine, u kontinuitetu od mjeseca listopada do mjeseca srpnja.
(2) Stipendija se dodjeljuje za jednu akademsku godinu, pri čemu je za svaku narednu akademsku godinu potrebno podnijeti novu prijavu na javni natječaj.
Članak 3.
(1) Pravo na stipendiju mogu ostvariti studenti koji studiraju  u redovitom statusu na visokom učilištu, a upisani su na sveučilišni prijediplomski studij, sveučilišni diplomski studij, sveučilišni integrirani prijediplomski i diplomski studij, stručni kratki studij, stručni prijediplomski studij i stručni diplomski studij u Republici Hrvatskoj ili studenti koji studiraju  u redovitom statusu na priznatom visokom učilištu izvan Republike Hrvatske.
(2) Izrazi koji se koriste u ovome Pravilniku, a imaju rodno značenje, odnose se jednako na muški i ženski rod.
(3) Odredbe ovoga Pravilnika koje se odnose na roditelje na odgovarajući se način primjenjuju na posvojitelje i skrbnike.

III. OPĆI UVJETI I ISKLJUČENJA
Članak 4.
(1) Pravo na podnošenje prijave za dodjelu stipendije Grada Belišća imaju studenti koji ispunjavaju sljedeće opće uvjete:
1. da su državljani Republike Hrvatske
2. da studiraju u redovitom statusu na nekom od studijskih programa iz članka 3. ovoga Pravilnika
3. da prvi put upisuju godinu studija za koju podnose prijavu u tekućoj akademskoj godini
4. da imaju prijavljeno prebivalište na području grada Belišća najmanje jednu godinu neprekidno prije dana objave javnog natječaja
5. da u tekućoj akademskoj godini nemaju odobrenu stipendiju ili drugu financijsku potporu za školovanje iz bilo kojih drugih javnih ili privatnih izvora (iz proračuna državnih tijela, proračuna županije, proračuna drugih gradova ili općina te iz sredstava zaklada, trgovačkih društava, udruga ili drugih pravnih osoba, kao ni fizičkih osoba koje stipendiju ili drugu financijsku potporu za školovanje dodjeljuju na temelju formalnog akta) i
6. da ispunjavaju uvjet minimalnog ostvarenog prosjeka ocjena, pri čemu se opći uspjeh utvrđuje kao aritmetička sredina zaokružena na dvije decimale, i to:
a) studenti 1. godine sveučilišnog ili stručnog prijediplomskog studija, studenti 1. godine sveučilišnog integriranog prijediplomskog i diplomskog studija te studenti 1. godine stručnog kratkog studija moraju imati najmanji ostvareni prosjek ocjena 4,00, utvrđen kao aritmetička sredina općih uspjeha svih razreda završene srednje škole
b) studenti viših godina sveučilišnog ili stručnog prijediplomskog studija, studenti viših godina sveučilišnog integriranog prijediplomskog i diplomskog studija te studenti viših godina stručnog kratkog studija moraju imati najmanji ostvareni prosjek ocjena 3,50, utvrđen kao aritmetička sredina ocjena svih položenih ispita od početka studija koji pohađaju do završetka prethodne akademske godine
c) studenti 1. godine sveučilišnog ili stručnog diplomskog studija moraju imati najmanji ostvareni prosjek ocjena 3,50, utvrđen kao aritmetička sredina ocjena svih položenih ispita tijekom cjelokupnog prethodno završenog prijediplomskog studija ili
d) studenti viših godina sveučilišnog ili stručnog diplomskog studija moraju imati najmanji ostvareni prosjek ocjena 3,50, utvrđen kao aritmetička sredina ocjena svih položenih ispita od početka diplomskog studija do završetka prethodne akademske godine.
	(2) Za kandidata kojem je najmanje jedan roditelj hrvatski branitelj iz Domovinskog rata ili čiji mjesečni prosjek prihoda po članu zajedničkog kućanstva za proteklu kalendarsku godinu ne prelazi 800,00 eura, minimalni ostvareni prosjek ocjena, utvrđen na način propisan za odgovarajuću skupinu kandidata iz stavka 1. točke 6. ovoga članka, iznosi:
1. najmanje 3,50 za kandidata koji pripada skupini iz stavka 1. točke 6. podtočke a) ovoga članka
2. najmanje 3,00 za kandidata koji pripada jednoj od skupina iz stavka 1. točke 6. podtočaka b), c) ili d) ovoga članka.
Članak 5.
Pravo na podnošenje prijave za dodjelu stipendije Grada Belišća nemaju studenti koji:
1. imaju odobreno mirovanje prava i obveza studenta u akademskoj godini za koju se stipendija dodjeljuje
2. imaju već stečenu kvalifikaciju iste razine visokog obrazovanja
3. su u akademskoj godini za koju se stipendija dodjeljuje ponovno upisali istu godinu studija (imaju status ponavljača) ili imaju status apsolventa ili
4. se nalaze u radnom odnosu ili obavljaju samostalnu djelatnost obrta ili drugog slobodnog zanimanja, izuzev obavljanja studentskog posla na temelju ugovora o obavljanju studentskog posla sklopljenog posredovanjem ovlaštenog posrednika.

IV. FINANCIJSKI OKVIR I TIJELO ZA PROVEDBU
Članak 6.
(1) Stipendije Grada Belišća dodjeljuju se studentima od prve godine studija pa nadalje, za jednu akademsku godinu, na temelju jedinstvene liste prvenstva.
(2) Prije raspisivanja javnog natječaja za dodjelu stipendija za svaku akademsku godinu, Gradonačelnik donosi odluku kojom se za odgovarajuću akademsku godinu utvrđuje:
1. broj stipendija i mjesečni iznos stipendije, sukladno osiguranim sredstvima u proračunu Grada Belišća i
2.  popis deficitarnih studijskih programa odnosno smjerova utvrđen na temelju službenih podataka i preporuka Hrvatskog zavoda za zapošljavanje.
Članak 7.
(1) Postupak provedbe javnog natječaja za dodjelu stipendija provodi Povjerenstvo za stipendiranje studenata grada Belišća (u daljnjem tekstu: Povjerenstvo).
(2) Povjerenstvo je stručno radno tijelo koje imenuje Gradonačelnik rješenjem za svaku akademsku godinu. Povjerenstvo se sastoji od predsjednika i dva člana te njihovih zamjenika.
(3) Članovi Povjerenstva i njihovi zamjenici dužni su prije početka rada potpisati izjavu o nepristranosti i povjerljivosti.
(4) Član Povjerenstva dužan je zatražiti svoje izuzeće ako se na javni natječaj prijavi kandidat s kojim je u srodstvu ili drugoj bliskoj povezanosti.
(5) U slučaju izuzeća predsjednika ili člana Povjerenstva, u radu Povjerenstva za tog kandidata sudjeluje imenovani zamjenik. U slučaju spriječenosti ili odsutnosti predsjednika ili člana Povjerenstva, u radu Povjerenstva sudjeluje imenovani zamjenik.
(6) Sjednicu Povjerenstva vodi predsjednik Povjerenstva, a u slučaju njegove spriječenosti ili izuzeća, njegov zamjenik. Povjerenstvo pravovaljano odlučuje ako je nazočna većina članova, a odluke donosi većinom glasova svih članova Povjerenstva.
(7) O radu Povjerenstva vodi se zapisnik.
Članak 8.
Povjerenstvo obavlja sljedeće poslove i ima sljedeće ovlasti:
1. otvara sve pristigle prijave na javni natječaj
2. provjerava pravodobnost  i potpunost prijava te ispunjavanje općih uvjeta iz ovoga Pravilnika
3. provodi postupak bodovanja i utvrđivanja poretka prijava koje ispunjavaju uvjete
4. utvrđuje i objavljuje prijedlog liste prvenstva
5. razmatra pisane zahtjeve korisnika stipendije za privremeno mirovanje ugovornih obveza (zbog statusa ponavljača, statusa apsolventa ili mirovanja prava i obveza studenta) te daje prijedlog Gradonačelniku za donošenje odluke
6. razmatra pisane zahtjeve korisnika stipendije za potpuno ili djelomično oslobođenje od obveze povrata primljenih sredstava prema članku 19. stavku 4. ovoga Pravilnika te daje prijedlog Gradonačelniku za donošenje odluke i
7. obavlja i druge poslove u vezi s provedbom ovoga Pravilnika po nalogu Gradonačelnika.

V. MJERILA I PROVEDBA POSTUPKA BODOVANJA
Članak 9.
Mjerila na temelju kojih se obavlja bodovanje i sastavlja jedinstvena lista prvenstva prijavljenih kandidata jesu:
1. opći uspjeh utvrđen na način propisan člankom 4. ovoga Pravilnika
2. pokazatelji izvrsnosti (postignuti rezultati na natjecanjima, dobivene rektorove, dekanove i druge priznate nagrade visokog učilišta te objavljeni znanstveni ili stručni radovi)
3. socijalno-materijalni status i specifične socijalno-materijalne prilike kućanstva i
4. pohađanje deficitarnog studijskog programa odnosno smjera.
Članak 10.
Mjerila iz članka 9. ovoga Pravilnika primjenjuju se i boduju na sljedeći način:
1. OPĆI USPJEH
Opći uspjeh utvrđuje se na način propisan člankom 4. ovoga Pravilnika te se vrednuje i boduje prema sljedećim skupinama kandidata:
a) Studenti 1. godine sveučilišnog ili stručnog prijediplomskog studija, studenti 1. godine sveučilišnog integriranog prijediplomskog i diplomskog studija te studenti 1. godine stručnog kratkog studija:
	Prosjek ocjena
	Broj bodova

	4,60 – 4,69
	20

	4,70 – 4,79
	30

	4,80 – 4,89
	40

	4,90 – 5,00
	50



b) Studenti viših godina sveučilišnog ili stručnog prijediplomskog studija, studenti viših godina sveučilišnog integriranog prijediplomskog i diplomskog studija, studenti viših godina stručnog kratkog studija te svi studenti sveučilišnog ili stručnog diplomskog studija:
	Prosjek ocjena
	Broj bodova

	4,00 – 4,19
	20

	4,20 – 4,39
	27

	4,40 – 4,59
	34

	4,60 – 4,79
	42

	4,80 – 5,00
	50



Za studente koji studiraju na visokom učilištu izvan Republike Hrvatske, prosjek ocjena preračunava se na hrvatski sustav ocjenjivanja (od 1 do 5) na temelju službenog dokumenta tog učilišta o sustavu ocjenjivanja i raspodjeli ocjena koji je kandidat dužan priložiti prijavi.
Kandidati koji ispunjavaju odgovarajući uvjet minimalnog prosjeka ocjena iz članka 4. ovoga Pravilnika, a ostvarili su prosjek ocjena niži od početnoga praga u odgovarajućoj tablici bodovanja, po osnovi općeg uspjeha ostvaruju nula bodova, ali zadržavaju pravo bodovanja po svim ostalim mjerilima iz ovoga članka. 

2. POKAZATELJI IZVRSNOSTI
Pokazatelji izvrsnosti boduju se prema sljedećim kriterijima:
a) Uspjeh na natjecanjima tijekom srednjoškolskog obrazovanja (za studente 1. godine sveučilišnog ili stručnog prijediplomskog studija, studente 1. godine sveučilišnog integriranog prijediplomskog i diplomskog studija te studente 1. godine stručnog kratkog studija):
	
	Županijsko natjecanje
	Državno natjecanje
	Međunarodno natjecanje

	Osvojeno mjesto
	Broj bodova
	Broj bodova
	Broj bodova

	1.
	6
	10
	12

	2.
	4
	8
	10

	3.
	2
	6
	8

	sudjelovanje
	0
	4
	6



Boduje se isključivo najpovoljniji rezultat ostvaren tijekom srednjoškolskog obrazovanja.

b) Rektorova, dekanova ili druga priznata nagrada visokog učilišta ostvarena tijekom studija (za studente viših godina sveučilišnog ili stručnog prijediplomskog studija, studente viših godina sveučilišnog integriranog prijediplomskog i diplomskog studija, studente viših godina stručnog kratkog studija te sve studente sveučilišnog ili stručnog diplomskog studija):
	
	Broj bodova

	Nagrada visokog učilišta
	15



Boduje se najviše jedna nagrada ostvarena tijekom studija.

c) Objavljeni stručni ili znanstveni radovi u suautorstvu ili samostalno (tijekom studija):
	
	Broj bodova

	Objavljeni rad
	15



Boduje se najviše jedan objavljeni rad. Pod objavljenim radom podrazumijeva se rad objavljen u znanstvenom ili stručnom časopisu, odnosno zborniku radova.
3. SOCIJALNO-MATERIJALNI STATUS
Socijalno-materijalni status boduje se prema sljedećim kriterijima:
a) Mjesečni prosjek prihoda po članu zajedničkog kućanstva za proteklu kalendarsku godinu:
	
	Broj bodova

	do 400,00 eura
	50

	400,01 – 500,00 eura
	40

	500,01 – 600,00 eura
	30

	600,01 – 700,00 eura
	20

	700,01 – 800,00 eura
	10

	iznad 800,00 eura
	0



Mjesečni prosjek prihoda po članu zajedničkog kućanstva utvrđuje se tako da se ukupan godišnji prihod svih članova zajedničkog kućanstva ostvaren u protekloj kalendarskoj godini podijeli s dvanaest i brojem članova zajedničkog kućanstva.
b) Obiteljski status i uzdržavani članovi:
	
	Broj bodova

	Kandidat čiji se brat ili sestra redovito školuje u srednjoj školi ili studira u redovitom statusu na visokom učilištu izvan mjesta prebivališta
	10

	Kandidat bez oba roditelja
	20

	Kandidat iz jednoroditeljske obitelji
	10



	Jednoroditeljskom obitelji u smislu ovoga Pravilnika smatra se obitelj u kojoj živi samo jedan roditelj jer je drugi roditelj umro, nepoznat je, lišen prava na roditeljsku skrb ili su roditelji pravomoćno razvedeni.

c) Invaliditet:
	
	Broj bodova

	Kandidat s utvrđenim 3. ili 4. stupnjem težine invaliditeta
	15

	Roditelj s kojim kandidat živi u kućanstvu, a ima utvrđen 3. ili 4. stupanj težine invaliditeta
	10



d) Status djeteta hrvatskog branitelja iz Domovinskog rata:
	
	Broj bodova

	Jedan roditelj hrvatski branitelj iz Domovinskog rata
	5

	Oba roditelja hrvatski branitelji iz Domovinskog rata
	10



4. DEFICITARNOST
Kandidat koji je u tekućoj akademskoj godini upisan na studijski program odnosno smjer koji je sukladno članku 6. stavku 2. točki 2. ovoga Pravilnika utvrđen kao deficitaran:
	
	Broj bodova

	Deficitarni studijski program odnosno smjer
	10



VI. JAVNI NATJEČAJ, PRIJAVA I DOKUMENTACIJA
Članak 11.
(1) Javni natječaj za dodjelu stipendija raspisuje Gradonačelnik, a objavljuje se na službenim mrežnim stranicama i oglasnoj ploči Grada Belišća.
(2) Tekst javnog natječaja obvezno sadrži:
1. naziv tijela koje raspisuje javni natječaj
2. razdoblje za koje se stipendija dodjeljuje
3. broj stipendija i mjesečni iznos stipendije koje se dodjeljuju
4. popis deficitarnih studijskih programa odnosno smjerova za odgovarajuću akademsku godinu
5. uvjete za dodjelu stipendija utvrđene ovim Pravilnikom
6. kriterije i mjerila na temelju kojih se provodi bodovanje
7. popis obvezne i dodatne dokumentacije i dokaza koje je kandidat dužan priložiti uz prijavu
8. rok i način podnošenja prijava
9. način i rok objave prijedloga liste prvenstva i
10. druge podatke i obavijesti važne za provedbu javnog natječaja.
(3) Prijave na javni natječaj podnose se u obliku i na način utvrđen tekstom javnog natječaja.
(4) Sva dokumentacija koja se prilaže prijavi može biti u elektroničkom obliku, pod uvjetom da je njezina vjerodostojnost potvrđena unutar službenih državnih e-sustava ili informacijskih sustava visokih učilišta, što uključuje dokumente s naprednim elektroničkim potpisom, QR kodom ili barkodom.
(5) Javni natječaj ostaje otvoren najmanje 15 dana od dana objave na službenim mrežnim stranicama Grada Belišća.
Članak 12.
(1) Kandidati su dužni pravodobno podnijeti potpunu prijavu koja sadrži sve obvezne dokaze o ispunjavanju općih uvjeta iz ovoga Pravilnika.
(2) Nepravodobne prijave i nepotpune prijave (prijave koje ne sadrže obveznu dokumentaciju utvrđenu javnim natječajem) neće se razmatrati niti će se kandidatima odobriti naknadni rok za dopunu obvezne dokumentacije.
(3) Ako prijava ne sadrži dodatnu dokumentaciju koja služi isključivo za dodatno bodovanje prema pojedinim mjerilima iz članka 10. ovoga Pravilnika (primjerice potvrda o nagradama, radovima, invaliditetu i sl.), prijava će se smatrati valjanom, a kandidat će po tom specifičnom mjerilu ostvariti nula bodova.
(4) Povjerenstvo može tijekom postupka obrade prijava zatražiti od kandidata dostavu dodatnih dokaza ili pojašnjenja radi utvrđivanja nejasnih ili spornih činjenica koje utječu na ispravnost bodovanja ili radi provjere vjerodostojnosti dostavljenih podataka. Kandidat je dužan dostaviti tražene dodatne dokaze ili pojašnjenja u roku od tri radna dana od dana upućivanja zahtjeva Povjerenstva. Ako kandidat u navedenom roku ne dostavi tražene dodatne dokaze ili pojašnjenja, Povjerenstvo će prijavu bodovati na temelju postojeće vjerodostojne dokumentacije, odnosno odbaciti prijavu ako se uočeni nedostatak odnosi na ispunjavanje obveznih uvjeta natječaja.

VII. POSTUPAK UTVRĐIVANJA PORETKA I PRIGOVORI
Članak 13.
(1) Na temelju ukupnog broja ostvarenih bodova po svim mjerilima iz članka 10. ovoga Pravilnika, Povjerenstvo utvrđuje prijedlog liste prvenstva kandidata.
(2) Ako dva ili više kandidata ostvare jednak ukupan broj bodova, prednost na listi prvenstva ima kandidat s nižim mjesečnim prosjekom prihoda po članu zajedničkog kućanstva. Ako su kandidati i po tom mjerilu izjednačeni, prednost ima kandidat koji je ostvario veći broj bodova po mjerilu općeg uspjeha.
(3) Povjerenstvo je dužno utvrditi i objaviti prijedlog liste prvenstva u roku od najviše 30 dana od dana zaključenja javnog natječaja.
Članak 14.
(1) Prijedlog liste prvenstva objavljuje se na oglasnoj ploči i službenim mrežnim stranicama Grada Belišća.
	(2) Kandidati imaju pravo podnijeti pisani prigovor na prijedlog liste prvenstva u roku od osam dana od dana njezine objave. Prigovor se podnosi Gradonačelniku.
	(3) Gradonačelnik donosi odluku o prigovorima u roku od osam dana od isteka roka za podnošenje prigovora. Odluka Gradonačelnika o prigovorima je konačna.
(4) Nakon donošenja odluke o prigovorima, Gradonačelnik utvrđuje konačnu listu prvenstva te donosi odluku o dodjeli stipendija.
(5) Ako kandidat koji je ostvario pravo na stipendiju u pisanom obliku odustane od stipendije ili se ne odazove pozivu za sklapanje ugovora u ostavljenom roku, pravo na stipendiju ostvaruje prvi sljedeći kandidat s konačne liste prvenstva koji nije ostvario pravo na stipendiju. Postupak pomicanja liste prvenstva radi popunjavanja broja stipendija može se provoditi najkasnije do 15. siječnja kalendarske godine u kojoj se nastavlja akademska godina za koju se stipendija dodjeljuje. Protekom 15. siječnja natječajni postupak u potpunosti se zaključuje, konačna lista prvenstva više se ne pomiče niti se sklapaju novi ugovori o stipendiranju.
(6) Konačna lista prvenstva i odluka o dodjeli stipendija objavljuju se na oglasnoj ploči i službenim mrežnim stranicama Grada Belišća.

VIII. UGOVOR O STIPENDIRANJU, ISPLATA I OBVEZE KORISNIKA
Članak 15.
	(1) Na temelju konačne liste prvenstva i odluke o dodjeli stipendija, Grad Belišće i korisnik stipendije sklapaju ugovor o stipendiranju.
	(2) Ugovorom o stipendiranju uređuju se međusobna prava i obveze ugovornih strana, a ugovor obvezno sadrži:
1. podatke o ugovornim stranama
2. naziv studijskog programa, visokog učilišta i akademske godine za koju se stipendija dodjeljuje
3. mjesečni iznos stipendije, razdoblje i dinamiku isplate
4. prava i obveze ugovornih strana
5. razloge i uvjete za obustavu isplate te povrat primljenih sredstava
6. način rješavanja međusobnih sporova i
7. druge odredbe i uvjete važne za uređivanje međusobnih odnosa ugovornih strana.
Članak 16.
	Stipendija se isplaćuje na transakcijski račun korisnika stipendije, sukladno dinamici ostvarivanja prihoda proračuna Grada Belišća.
Članak 17.
	(1) Korisnik stipendije dužan je najkasnije do 31. listopada godine u kojoj završava akademska godina za koju je stipendija dodijeljena nadležnom upravnom odjelu dostaviti potvrdu visokog učilišta o upisu u višu godinu studija ili dokaz o završenom studiju (diplomu ili potvrdu o završetku studija).
	(2) Korisnik stipendije dužan je obavijestiti nadležni upravni odjel o nastanku svake okolnosti koja utječe na ostvarivanje prava na stipendiju (prekid studija, promjena iz redovitog u izvanredni status, zasnivanje radnog odnosa, početak obavljanja samostalne djelatnosti obrta ili drugog slobodnog zanimanja, odjava prebivališta s područja grada Belišća i slično) u roku od osam dana od nastanka okolnosti.
	(3) Ako korisnik stipendije u narednoj akademskoj godini stekne status ponavljača ili status apsolventa ili ostvari pravo na mirovanje prava i obveza studenta na visokom učilištu, dužan je najkasnije do 31. listopada tekuće godine podnijeti pisani zahtjev za mirovanje ugovornih obveza uz koji obvezno prilaže službenu potvrdu visokog učilišta o tom statusu.
	(4) Na temelju pravodobno podnesenog zahtjeva i potvrde iz stavka 3. ovoga članka, Gradonačelnik na prijedlog Povjerenstva donosi odluku o privremenom mirovanju ugovornih obveza u trajanju od najviše jedne akademske godine. Tijekom razdoblja mirovanja korisnik ne prima stipendiju niti je dužan izvršiti povrat do tada primljenih sredstava.
	(5) Nakon isteka razdoblja mirovanja iz stavka 4. ovoga članka, korisnik je dužan, u roku određenom odlukom o privremenom mirovanju ugovornih obveza, dostaviti dokaz o upisu u višu godinu studija ili dokaz o završetku studija. U protivnom se primjenjuju odredbe o povratu sredstava iz članka 19. ovoga Pravilnika.

IX. OBUSTAVA ISPLATE I POVRAT SREDSTAVA
Članak 18.
	(1) Isplata dodijeljene stipendije obustavlja se u tekućoj akademskoj godini ako:
1. korisnik stipendije promijeni redoviti status u izvanredni status
2. korisnik stipendije ostvari pravo na mirovanje prava i obveza studenta
3. korisnik stipendije odjavi prebivalište s područja grada Belišća ili
4. korisnik stipendije zasnuje radni odnos ili započne obavljati samostalnu djelatnost obrta ili drugog slobodnog zanimanja.
(2) Korisnik stipendije dužan je o nastanku okolnosti iz stavka 1. ovoga članka pisanim putem obavijestiti nadležni upravni odjel u roku od osam dana od dana nastanka okolnosti.
(3) Obustava isplate stupa na snagu prvog dana mjeseca koji slijedi nakon nastanka okolnosti iz stavka 1. ovoga članka. Sredstva isplaćena do trenutka nastanka navedenih okolnosti korisnik nije dužan vratiti, pod uvjetom da je pravodobno ispunio obvezu obavještavanja iz stavka 2. ovoga članka.
Članak 19.
(1) Korisnik stipendije dužan je vratiti ukupno primljeni iznos stipendije u proračun Grada Belišća ako:
1. prekine studij (ispiše se sa studija) u akademskoj godini u kojoj je primao stipendiju
2. je pravo na stipendiju ostvario na temelju neistinitih podataka ili nevjerodostojne dokumentacije ili
3. ne dostavi dokaz o upisu u višu godinu studija ili dokaz o završetku studija u roku propisanom ovim Pravilnikom i ugovorom o stipendiranju.
(2) Ako korisnik ne obavijesti nadležni upravni odjel o nastanku okolnosti za obustavu isplate iz članka 18. ovoga Pravilnika u roku od osam dana, dužan je u proračun Grada Belišća vratiti sve iznose stipendije koji su mu neosnovano isplaćeni nakon nastanka tih okolnosti.
(3) Obvezu povrata stipendije iz stavaka 1. i 2. ovoga članka korisnik može izvršiti jednokratno ili u obrocima. Povrat u obrocima mora se izvršiti u roku od najviše 12 mjeseci.
(4) Iznimno od stavka 1. točaka 1. i 3. ovoga članka, Gradonačelnik može na pisani i obrazloženi zahtjev korisnika, a uz prijedlog Povjerenstva, u potpunosti ili djelomično osloboditi korisnika obveze povrata stipendije ili odobriti odgodu plaćanja obveze povrata stipendije, ako je do prekida studija ili neispunjenja obveza došlo zbog:
· teške bolesti ili invaliditeta korisnika stipendije ili člana njegove uže obitelji
· smrti člana uže obitelji ili
· drugih izvanrednih i nepredvidivih okolnosti (viša sila).
(5) Okolnosti iz stavka 4. ovoga članka dokazuju se vjerodostojnom medicinskom ili drugom službenom dokumentacijom.

X. PRIJELAZNE I ZAVRŠNE ODREDBE
Članak 20.
	Stručne, administrativne i financijske poslove za potrebe provedbe ovoga Pravilnika obavljaju nadležna upravna tijela Grada Belišća.
Članak 21.
	Sporove koji proiziđu iz ugovornog odnosa nastalog sklapanjem ugovora o stipendiranju, Grad Belišće i korisnik stipendije nastojat će riješiti sporazumno. U slučaju da se nastali spor ne može riješiti mirnim putem, za njegovo rješavanje nadležan je stvarno i mjesno nadležan sud.


Članak 22.
	(1) Stupanjem na snagu ovoga Pravilnika prestaje važiti dosadašnji Pravilnik o stipendiranju studenata s područja grada Belišća („Službeni glasnik grada Belišća“ br. 10/19, 12/20, 1/21, 12/22, 12/23, 11/24 i 13/25).
	(2) Postupci započeti prije stupanja na snagu ovoga Pravilnika dovršit će se prema odredbama Pravilnika iz stavka 1. ovoga članka.
Članak 23.
	Ovaj Pravilnik stupa na snagu osmoga dana od dana objave u „Službenom glasniku grada Belišća“.

